## Pravilnik o načinima i uvjetima termičke obrade otpada

### NN 45/2007 (3.5.2007.), Pravilnik o načinima i uvjetima termičke obrade otpada

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1496**

Na temelju članka 104., stavka 1., točke 6. Zakona o otpadu (»Narodne novine«,
br. 178/04 i 111/06) ministrica zaštite okoliša, prostornog uređenja i
graditeljstva donijela je

## PRAVILNIK

### O NAČINIMA I UVJETIMA TERMIČKE OBRADE OTPADA

I. OPĆE ODREDBE

Članak 1.

(1) Ovim Pravilnikom se propisuju uvjeti za početak rada, uvjeti rada, uvjeti za
prekid rada, način ulazne kontrole otpada, način zaštite zraka, tla i voda te
gospodarenje s ostacima u procesima termičke obrade otpada.
(2) Ovaj Pravilnik se odnosi na sva postrojenja za spaljivanje i suspaljivanje
otpada uključujući postrojenja za pirolizu otpada i postrojenja i uređaje koja
spaljuju otpad u svrhu proizvodnje energije.

Članak 2.

Ciljevi ovog Pravilnika su sprječavanje ili ograničavanje emisija štetnih tvari
u zrak, tlo, površinske i podzemne vode i rezultirajućih rizika za ljudsko
zdravlje prouzročenih spaljivanjem i suspaljivanjem otpada.

Članak 3.

Odredbe ovog Pravilnika ne primjenjuju se na termičku obradu:
– biljnog otpada nastalog u poljoprivredi i šumarstvu;
– biljnog otpada nastalog u industriji proizvodnje hrane samo u slučaju kada se
koristi proizvedena toplina;
– vlaknastog biljnog otpada nastalog proizvodnjom celuloze i papira, ukoliko se
suspaljivanje obavlja na mjestu njegove proizvodnje i uz korištenje toplinske
energije;
– drvnog otpada uz izuzetak onog koji može sadržavati halogene organske spojeve
ili teške metale kao rezultat obrade sa sredstvima zaštite drveta, premazivanja
ili ljepljenja, te posebno drvnog otpada koji potječe od gradnje ili rušenja;
– otpada od pluta;
– radioaktivnog otpada;
– životinjskih lešina;
– otpada koji nastaje pri istraživanju i eksploataciji nalazišta nafte i plina u
podmorju i koji se neposredno spaljuje na lokaciji, odnosno platformi za
eksploataciju;
i pokusnih postrojenja koje se koriste za istraživanje, razvoj i ispitivanje u
namjeri poboljšanja procesa spaljivanja i koja troše manje od 50 t/god otpada.

Članak 4.

U smislu ovog Pravilnika neće se smatrati opasnim otpadom sljedeći otpad:
– gorivi tekući/kapljeviti otpad, uključujući i staro ulje, sa specifičnom
ogrjevnom vrijednosti od najmanje 30 MJ/kg, čiji maseni udio polikloriranih
aromatskih ugljikovodika, kao posebno polikloriranih bifenila (PCB) ili
pentaklorfenola (PCP), ne prelazi 5 mg/kg niti pokazuje opasna svojstva
propisana odgovarajućim posebnim propisom o vrstama otpada,
– svi gorivi tekući/kapljeviti otpadi čiji produkti izgaranja ne mogu uzrokovati
drugačije emisije ili veće koncentracije emisija od onih koje nastaju izgaranjem
ekstra lakog loživog ulja.

Članak 5.

Pojedini pojmovi uporabljeni u ovom Pravilniku imaju sljedeće značenje:
1. *»Postrojenje za termičku obradu otpada ili »spalionica«* je svaka nepokretna
ili pokretna tehnička jedinica u kojoj se spaljuje otpad s iskorištavanjem
topline proizvedene izgaranjem. To uključuje oksidacijsko spaljivanje otpada,
kao i druge termičke procese, poput pirolize, rasplinjavanja ili plazma procesa,
sve dok se rezultirajući produkti tih obrada nakon toga spaljuju.
Pod pojmom »postrojenje za termičku obradu otpada ili »spalionica« podrazumijeva
se i zemljište na kojem je postrojenje smješteno uključujući sve linije
spaljivanja, prihvat i skladištenje otpada, linije predpripreme, sustave za
dovod otpada, goriva i dovod zraka, kotlove, sustav za obradu izlaznih plinova,
postrojenja za obradu ili skladištenje ostataka, otpadne vode, dimnjak, uređaje
i sustave za kontrolu procesa izgaranja, zapisivanja i praćenja uvjeta
spaljivanja.
2. *»Postrojenje za suspaljivanje otpada ili suspalionica«* je nepokretno ili
pokretno postrojenje čija je prvenstvena svrha proizvodnja energije ili
materijalnih produkata i koje otpad koristi kao svoje redovno ili dopunsko
gorivo, ili u kojem se otpad termički obrađuje radi konačnog zbrinjavanja.
Obavlja li se suspaljivanje tako da glavna svrha postrojenja nije proizvodnja
energije ili materijalnih produkata nego termička obrada otpada, takvo će se
postrojenje smatrati spalionicom otpada.
Pod pojmom »postrojenje za suspaljivanje otpada ili suspalionica« podrazumijeva
se i zemljište na kojem je postrojenje smješteno, uključujući sve linije
spaljivanja, prihvat i skladištenje otpada, linije predpripreme, sustave za
dovod otpada, goriva i dovod zraka, kotlove, sustav za obradu izlaznih plinova,
postrojenja za obradu ili skladištenje ostataka, otpadne vode, dimnjak, uređaje
i sustave za kontrolu procesa izgaranja, zapisivanja i praćenja uvjeta
spaljivanja.
3. *»Nazivni kapacitet spalionice«* je suma kapaciteta svih ložišta spalionice
(specificiranih od proizvođača, a potvrđenih od obrađivača), pri čemu se posebno
treba uzeti u obzir ogrjevna vrijednost otpada, iskazana kao količina spaljenog
otpada na sat (t/h).
4. *»Predobrada«* je procesni korak koji se koristi za pripremu otpada za spalijavanje i/ili suspaljivanje na samoj lokaciji postrojenja kao što su
usitnjavanje/mljevenje, miješanje ili neka druga kemijska ili fizikalna obrada.
5. *»Otpadni plin; dimni plin«* je plinska mješavina koja se sastoji od plinovitih
produkata izgaranja otpada i zraka za izgaranje koji nastaju u postrojenjima
spalionica, kao i plinskih komponenti iz procesa proizvodnje u postrojenjima za suspaljivanje, uključujući pri tome i lebdeće tekuće i/ili krute tvari.
6. *»Emisija«* je direktno ili indirektno ispuštanje onečišćujućih tvari iz
točkastih ili difuznih izvora u zrak, vodu i/ili tlo; u širem smislu emisija se
odnosi i na štetne posljedice buke, vibracija i svjetla.
7. *»Granična vrijednost emisije* (u daljnem tekstu: GVE) je propisana najviša
dopuštena vrijednost za određene mjerne ili uvjete rada, koja u jednom ili u
više vremenskih intervala ne smije biti prekoračena, a detaljno definirana
posebnim propisima o zaštiti zraka i voda.
8. *»Dioksini i furani«*: poliklorirani dibenzo-p-dioksini i dibenzofurani (PCCD/F),
izraženi kao 2,3,7,8-TCDD-ekvivalent (I-TEF) detaljno definirani posebnim
propisima o zaštiti zraka.
9. *»Toplinski učinak otpada«* je količina topline oslobođena izgaranjem otpada u
jednom mjesecu preračunata na satni prosjek.
10. *»Toplinski učinak goriva«* je količina topline oslobođena izgaranjem goriva,
bez otpada, u jednom mjesecu preračunata na satni prosjek.
11. *»Ukupni toplinski učinak gorivih tvari«* je suma toplinskih učina gorivih
tvari, koje čini zajedno otpad i gorivo, tijekom izgaranja.
12. *»Ostatak«* je sav kruti, tekući/kapljeviti otpad nastao izgaranjem zatim
tijekom obrade otpadnih plinova, obrade otpadnih voda ili drugih procesa unutar
postrojenja za spaljivanje ili suspaljivanje, uključujući pepeo, šljaku, leteći
pepeo, prašinu iz kotla, ostatke nastale pročišćavanjem plinova, mulj od mokrog
pročišćvanja dimnih plinova, istrošene katalizatore i aktivni ugljen.
13. *»Ovlaštene stručne osobe ili tijela«* su fizičke ili pravne osobe ovlaštene
posebnim propisima za obavljanje kemijskih i/ili fizikalnih ispitivanja otpada,
kao i tehničkih ispitivanja emisija na strani otpadnih plinova ili otpadnih
voda.
14. *»Obrađivač«* je fizička ili pravna osoba koja upravlja postrojenjem za
spaljivanje i/ili suspaljivanje otpada, ovlaštena je za to i odgovorna za rad
postrojenja.

II. ODOBRENJE ZA RAD POSTROJENJA ZA SPALJIVANJE I SUSPALJIVANJE OTPADA

Članak 6.

Postrojenje za spaljivanje i suspaljivanje otpada smije biti u operativnom radu
samo ukoliko posjeduje dozvolu za obavljanje djelatnosti termičke obrade otpada
prema Zakonu o otpadu.

Članak 7.

Zahtjevu za izdavanje dozvole za obavljanje djelatnosti termičke obrade otpada u
postrojenju za spaljivanje i suspaljivanje otpada uz propisano Zakonom o otpadu,
potrebno je priložiti i sljedeće:
1. Popis otpada predviđenog za spaljivanje i suspaljivanje s pripadajućim
oznakama prema posebnom propisu o vrstma otpada i predviđenim količinama otpada
2. Podatke o prosječnom sastavu komunalnog otpada koji je predviđen za
spaljivanje u spalionici otpada
3. Podatke o maksimalnom sadržaju nekih štetnih tvari u opasnom otpadu, koje
mogu dovesti do emisija štetnih po zdravlje ili okoliš, posebno PCB, PCP, klor,
fluor, sumpor i teški metali; podatke o maksimalnom sadržaju žive u otpadu
svedene na donju ogrjevnu moć otpada od Hd = 25 MJ/kg
4. Podatke o minimalnom i maksimalnom masenom protoku opasnog otpada (u kg/h),
kao i najnižoj i najvišoj ogrjevnoj vrijednosti toga otpada (u MJ/kg)
5. Nazivni kapacitet i ukupni kapacitet spaljivanja i suspaljivanja otpada na
postrojenju
6. Opis mjera koje osiguravaju i dokazuju sljedeće:
– da je postrojenje konstruirano, izrađeno i opremljeno tako da zadovoljava
zahtjeve važećih propisa o zaštiti zraka, voda i tla;
– da se toplina proizvedena u procesu termičke obrade koristi za proizvodnju
električne energije, kogeneracijskoj proizvodnji toplinske i električne
energije, proizvodnji procesne pare ili u druge svrhe u industriji, tercijarnim
djelatnostima, za područno grijanje ili slično;
– da su ostaci i njihovo štetno djelovanje svedeni na najmanju mjeru i da se
oporabljuju gdje je to moguće prema propisima o gospodarenju otpadom
– da se zbrinjavanje ostataka koji se ne mogu izbjeći obavlja prema propisima o
gospodarenju otpadom
7. Dokaze da postrojenje udovoljava propisane uvjete iz propisa o zaštiti zraka,
voda i tla (rezultati mjerenja laboratorija i institucija ovlaštenih prema
drugim odgovarajućim propisima)

III. NEUOBIČAJENI UVJETI RADA

Članak 8.

Obrađivač koji upravlja postrojenjem za spaljivanje i suspaljivanje otpada mora
zadovoljiti mjere propisane u posebnim propisima o zaštiti zraka i voda koje se
odnose na najdulje dozvoljeno trajanje tehnički neizbježnih smetnji, kvarova ili
prekida rada na uređajima za pročišćavanje ili mjerenje u postrojenju, a koje
određuju tijekom kojih koncentracija emisija tvari u zrak i otpadnoj vodi smiju
prelaziti propisane GVE iz posebnih propisa.

IV. ULAZNA KONTROLA I PRIHVAT OTPADA

Članak 9.

(1) Svaki unos otpada u postrojenje za spaljivanje i suspaljivanje otpada mora
se nadzirati.
(2) Obrađivač vodi očevidnik o primljenim količinama, vrsti i kategoriji otpada.

Članak 10.

(1) Na ulazu u postrojenje za spaljivanje i suspaljivanje otpada obrađivač
preuzima i kontrolira:
1. Prateći list za otpad,
2. Deklaraciju o fizikalnim i kemijskim svojstvima otpada prema posebnom propisu
i/ili
Izvješće o ispitivanju fizikalnih i kemijskih svojstava otpada prema Zakonu o
otpadu koje mora minimalno sadržavati:
- točku paljenja,
- toplinsku vrijednost,
- udio halogena, vode, sumpora, pepela, polikloriranih bifenila PCB i teških
metala: Cr, Cd, Hg, Pb, Ni, V.
4. Ostalu prateću dokumentaciju o otpadu propisanu drugim posebnim propisima
(2) Obrađivač može zahtijevati i dodatna ispitivanja otpada za spaljivanje i
suspaljivanje osim onih iz stavka 1. točke 2. ovog članka, kao što su
viskoznost, neutralizacijski broj, mehanička onečišćenja i sl. koja su potrebna
radi sigurnosti rada postrojenja prema uvjetima iz ovoga Pravilnika.

Članak 11.

(1) Na ulazu u postrojenje spaljivanje i suspaljivanje otpada obrađivač
vaganjem, vizualno i organoleptički u kojoj mjeri je to moguće i bezopasno mora
provjeriti odgovara li pošiljka količini navedenoj u pratećem listu, odgovaraju
li podaci o fizikalno-kemijskim svojstvima navedenima u pratećem listu i
deklaraciji o fizikalnim i kemijskim svojstvima otpada i/ili izvješću o
ispitivanju fizikalnih i kemijskih svojstava otpada.
(2) Na ulazu u postrojenje obrađivač uzima reprezentativne uzorke otpada kako je
to propisano drugim odgovarajućim propisom i čuva ih najmanje mjesec dana nakon
završene obrade otpada.
(3) Odredba stavka 2. ovoga članka se ne primjenjuje na infektivni otpad i svaku
drugu vrstu otpada gdje bi to dovelo u opasnost osobe, imovinu ili okoliš.

Članak 12.

(1) Obrađivač ne smije preuzeti pošiljku otpada koja ne odgovara podacima iz
prateće dokumentacije ili ako je prateća dokumentacija nepotpuna, odnosno ako
manjkaju potrebni propisani podaci.
(2) U slučaju opravdane sumnje na točnost podataka u pratećem listu i/ili
deklaraciji o fizikalnim i kemijskim svojstvima otpada i/ili izvješću o
ispitivanju fizikalnih i kemijskih svojstava otpada, obrađivač vraća pošiljku
ili je u dogovoru s pošiljateljem privremeno skladišti, a pošiljatelj osigurava
provjeru podataka i snosi troškove ponovnog ispitivanja i skladištenja otpada.

V. UVJETI RADA POSTROJENJA ZA SPALJIVANJE I SUSPALJIVANJE OTPADA

Članak 13.

(1) Postrojenja za spaljivanje i suspaljivanje moraju postići takav stupanj
izgaranja da se u šljaci i pepelu održava maseni sadržaj ukupnog organski
vezanog ugljika (TOC) manjim od 3 % ili gubitak žarenjem manjim od 5 %
računajući na suhu tvar.
(2) Postrojenja za spaljivanje i suspaljivanje moraju se konstruirati,
izgraditi, opremiti i funkcionirati tako da udovoljavaju sljedećim zahtjevima:
– Temperatura plinova uz unutarnju stjenku komore za izgaranje nakon posljednjeg
ubacivanja zraka i pod najnepovoljnijim uvjetima mora dostići najmanje 850 °C,
– Svi dimni plinovi moraju na temperaturi od 850 °C provesti najmanje 2 sekunde,
ako se spaljuje opasni otpad koji sadrži halogenirane organske tvari i kod toga
ukupni sadržaj halogena izraženih kao klor iznosi više od 1% mase otpada,
zahtijevana temperatura iz prethodnih točaka mora dostići najmanje 1100 °C na
kojoj svi dimni plinovi moraju provesti najmanje 2 sekunde.

Članak 14.

(1) Svaka linija postrojenja za spaljivanje otpada mora biti opremljena najmanje
jednim pomoćnim plamenikom koji se automatski uključuje kada temperatura
otpadnih plinova nakon zadnjeg dovoda zraka za izgaranje padne ispod 850 °C,
odnosno 1100 °C prema članku 13. stavku 2. ovoga Pravilnika.
(2) Plamenik se mora aktivirati pri pokretanju i tijekom pogona postrojenja, da
bi osiguravao i održavao najnižu temperaturu, prema članku 13. stavku 2. ovoga
Pravilnika, u svakom trenutku rada postrojenja, sve dok se neizgoreni otpad
nalazi u prostoru izgaranja.
(3) Tijekom pokretanja ili prekida pogona i kada temperatura plinova izgaranja
padne ispod temperatura navedenih u članku 13. stavku 2. ovoga Pravilnka,
plamenik se mora opskrbljivati gorivom koje ne može uzrokovati više emisije od
onih koje nastaju izgaranjem ekstra lakog loživog ulja, ili prirodnog ili
ukapljenog plina.

Članak 15.

Postrojenja za spaljivanje i suspaljivanje otpada moraju biti opremljena s
automatskim sustavom za sprječavanje unosa otpada u ložište, koji se u sljedećim
slučajevima obvezno mora aktivirati:
– tijekom pokretnja procesa spaljivanja i suspaljivanja pa sve dok se ne
postigne minimalna potrebna temperatura iz članka 13. stavka 2. ovoga
Pravilnika,
– kada temperatura padne ispod temperature propisane člankom 13. stavkom 2.
ovoga Pravilnika ili kad se smanji vrijeme zadržavanja propisano člankom 13.
stavkom ovoga Pravilnika,
– kada je jedna od kontinuirano mjerenih graničnih vrijednosti emisije
prekoračena ili kada su nastupile smetnje u sustavu obrade otpadnih plinova.

Članak 16.

Sva toplina dobivena spaljivanjem i suspaljivanjem otpada mora se maksimalno
iskoristiti koliko je god to tehnički i ekonomski izvedivo.

Članak 17.

Infektivni i potencijalno infektivni otpad se unosi direktno u ložište peći bez
miješanja s drugim otpadom i direktnog rukovanja njime.

VI. ZAŠTITA ZRAKA, TLA I VODA

Članak 18.

(1) Postrojenja za spaljivanje i suspaljivanje otpada, uključujući i rukovanje i
skladištenje otpada u postrojenju moraju udovoljavati svim propisima o zaštiti
zraka uključujući i sve obveze mjerenja, kontrole mjernih uređaja, zapisivanja,
izvješćivanja i čuvanja zapisa.
(2) Postrojenja za spaljivanje ili suspaljivanje otpada, uključujući i rukovanje
i skladištenje otpada u postrojenju moraju biti tako građena i opremljena da se
čak i u slučaju neovlaštenog rukovanja ili nesreće pouzdano izbjegavaju
prodiranja onečišćujućih tvari u tlo, podzemne i površinske vode.
(3) S otpadnim vodama sa cijele lokacije postrojenja mora se postupati prema
propisima o zaštiti voda.
(4) Odvod oborinskih voda sa cijele lokacije postrojenja mora se izgraditi tako
da je u međuspremniku odgovarajućeg volumena moguće zadržavanje slučajno
kontaminiranih voda, npr.: od prolijevanja otpada ili gašenja požara.
(5) Zadržane vode moraju se ispitati, obraditi i nakon udovoljavanja vodopravnih
uvjeta prema posebnom propisu o zaštiti voda, ispustiti u prijemnik.

Članak 19.

(1) Ukoliko posebnim propisom o zaštiti voda nisu određene strože vrijednosti
graničnih koncentracija onečišćujućih tvari u otpadnim vodama od pročišćavanja
dimnih plinova spalionica otpada, za iste vrijede granične vrijednosti iz
sljedeće tablice:

|  |  |  |
| --- | --- | --- |
| Onečišćujuća tvar | Najviša dopuštena vrijednost koncentracije onečišćujuće tvari u nefiltriranom uzorku | |
| 1. Ukupne suspendirane krute tvari | 95 % (mas.)30 mg/l | 100 % (mas)45 mg/l |
| 2. Živa i spojevi, izraženo kao živa (Hg) | 0,03 mg/l | |
| 3. Kadmij i spojevi, izraženo kao kadmij      (Cd) | 0,05 mg/l | |
| 4. Talij i spojevi, izraženo kao talij (Tl) | 0,05 mg/l | |
| 5. Arsen i spojevi, izraženo kao arsen (As) | 0,15 mg/l | |
| 6. Olovo i spojevi, izraženo kao olovo (Pb) | 0,2 mg/l | |
| 7. Krom i spojevi, izraženo kao krom (Cr) | 0,5 mg/l | |
| 8. Bakar i spojevi, izraženo kao bakar (Cu) | 0,5 mg/l | |
| 9. Nikal i spojevi, izraženo kao nikal (Ni) | 0,5 mg/l | |
| 10. Cink i spojevi, izraženo kao cink (Zn) | 1,5 mg/l | |
| 11. Dioksini i furani, izraženo kao                suma pojedinih dioksina i furana | 0,3 ng/l | |

(2) Koncentracije onečišćujućih tvari niže od granične
vrijednosti iz stavka 1. ne smiju se postizati razrjeđivanjem.

Članak 20.

Radni prostori postrojenja za spaljivanje ili suspaljivanje otpada, uključujući
rukovanje i naročito skladištenje otpada, a isključujući uredske prostorije,
garderobe i sl., moraju biti opremljeni uređajima za odsisavanje zraka i odvodom
zraka u ložište postrojenja. Za vrijeme rada postrojenja zrak se odsisava i
odvodi u ložište, a kada je ložište ugašeno odvodi se u dimnjak.

VII. OSTACI

Članak 21.

(1) Ostaci iz pogona postrojenja za spaljivanje ili suspaljivanje otpada moraju
se obraditi i/ili oporabiti u samom postrojenju kada za to postoje uvjeti ili
izvan postojenja prema propisima o gospodarenju otpadom. Količine i štetna
svojstva ostataka moraju se smanjiti na minimum; oni se moraju oporabiti ili
reciklirati u najvećoj mogućoj mjeri. Ostaci koji se ne mogu niti izbjeći niti
iskoristiti moraju se odložiti ili konačno zbrinuti prema važećim propisima o
gospodrenju otpadom.
(2) Prije utvrđivanja postupaka za obradu, oporabu ili konačno zbrinjavanje
moraju se propisanim postupcima odrediti fizikalna i kemijska svojstva ostataka,
ukupni sadržaj onečišćujućih tvari i ukupan sadržaj vodotopivih tvari kao i
vodotopivi sadržaj teških metala. Zapisi analitičkih izvještaja moraju se čuvati
najmanje jednu godinu.
(3) Tijekom rukovanja, otpremanja, prijevoza i međuskladištenja suhog praškastog
ostatka od obrade otpadnih plinova mora se osigurati sprječavanje njihovog
raspršivanja u zrak i okoliš.

VIII. PRIJELAZNE I ZAVRŠNE ODREDBE

Članak 22.

Postojeća postrojenja za spaljivanje i suspaljivanje otpada moraju se uskladiti
s odredbama ovog pravilnika najkasnije do 31. prosinca 2008. godine.

Članak 23.

Stupanjem na snagu ovog pravilnika prestaju važiti članci 7., 8., 9. i 10.
Pravilnika o uvjetima za postupanje s otpadom (»Narodne novine«, br. 123/97) i
članci 16., 17., 18., 19., 20., 21., 22., i 23. Uredbe o uvjetima za postupanje
s opasnim otpadom (»Narodne novine«, br. 32/98).

Članak 24.

Ovaj Pravilnik stupa na snagu osmog dana nakon objave u »Narodnim novinama«.

Klasa: 351-01/06-04/55
Urbroj: 531-08-1-07-2
Zagreb, 24. travnja 2007.

Ministrica
**Marina Matulović Dropulić, dipl. ing. arh**., v. r.

Pravilnik, NN 45/2007-1496
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)